和祝鎰韻
作者：李彌正
朝代：宋

paragraphs: 勞車發危坂，倦艘失飛湍。
滔滔褦襶子，疾走殊未闌。
鶴仙擺名宦，結廬松江干。
笑拍萍風浮，瞬視草露漙。
圖川不愧輞，序谷寧先盤。
門豈俗駕拒，室無哀箏彈。
按行松菊間，澹然有餘觀。
蓮巢衆香聚，浮天百憂寬。
秋光斂洲渚，暮翠籠峰巒。
我來挾良朋，道故盟未寒。
練顔仰孤標，耐久同蒼官。
終當役薪水，刀圭卻衰殘。